text: Döyüşdən sonra II Menelik paytaxta qayıtdı və sülh təkliflərini gözləməyə başladı. Daha böyük toqquşmalar olmadı. Diskreditasiya olunmuş Krispi hökuməti iki həftə sonra danışıqlara başladı. Rusiya sülh danışıqlarına fəal diplomatik dəstək təşkil etdi. 26 oktyabr 1896-cı ildə Əddis-Əbəbədə sülh müqaviləsi imzalandı, ona görə İtaliya təzminat ödəyərək Efiopiyanın müstəqilliyini tanıdı. Bu sülh müqaviləsinə əsasən təyin olunan Efiopiyanın şimal sərhədi bu günə qədər belə qalır. Menelik italyanları Efiopiyanın tam suverenliyini tanımağa məcbur etdi. Müasir tarixdə ilk dəfə olaraq bir Avropa dövləti Afrika ölkəsinə təzminat ödəmişdi. Uzun müddət rəsmi İtaliyanın nümayəndələrini istehza ilə "Menelikin borcluları" adlandırırdılar.